Når er det best å reise til Indonesia?
Indonesia er et stort land som strekker seg over mange tusen øyer, og disse øyene ligger på begge sider av ekvator. Det meste av Indonesia har tropisk klima, og det er som regel varmt med rundt 25-27 grader. Det er regnsesonger i Indonesia, men nedbøren og været avhenger litt hvor i landet du er. Reiser du til hovedstaden Jakarta, kan du unngå regnperioden dersom du reiser mellom mai-oktober. Rundt jul er det mange som reiser til hovedstaden, så da kan det være flere turister her, og det samme gjelder over nyttår. Skal du på strandferie på Bali er det også anbefalt å reise i tørketiden, mai-oktober. Men dersom du reiser dit i regntiden vil du mest sannsynlig også få en fantastisk solferie. Det er nemlig korte regnskyll som raskt blir til sol og blå himmel igjen. Dessuten er Bali grønn, frodig og vakker i regntiden som gjør oppholdet enda bedre. Under regnperioden er det som regel kun et kort regnskyll om dagen. Så du kan virkelig reise til Indonesia året rundt, og du vil uansett kunne nyte varmt og deilig vær. For mange nordmenn er det mest populært å reise i sommerferien eller jul og nyttår. Reiser du om vinteren får du både et avbrekk fra vinterværet, i tillegg til behagelige temperaturer og et frodig landskap i Indonesia.